钦定古今图书集成/明伦汇编/宫闱典/第112卷 > 李延寔
## 钦定古今图书集成/明伦汇编/宫闱典/第112卷 > 李延寔

按《魏书外戚传》：“延寔，字禧，陇西人，尚书仆射冲之长
子。性温良，少为太子舍人。世宗初，袭父爵清泉县侯，
累迁左将军、光州刺史。庄帝即位，以元舅之尊，超授
侍中、太保，封濮阳郡王。延寔以太保犯祖讳，又以王
爵非庶姓所宜，抗表固辞，徙封濮阳郡公，改授太傅，
寻转司徒公，出为使持节侍中、太傅、录尚书事、青州”
刺史。尔朱兆入洛，乘舆幽絷，以延寔外戚，见害于州
馆。出帝初，归葬洛阳，赠使持节、侍中、太师、太尉公、录
尚书事、都督、雍州刺史，谥曰“孝懿。”长子彧，字子文。尚
庄帝姊丰亭公主，封东平郡公，位侍中、左光禄大夫、
中书监、骠骑大将军、开府仪同三司、广州刺史。彧任
侠交游，轻薄无行。尔朱荣之死也，武毅之士皆彧所
进。孝静初，以罪弃市。